Bogdan Naumovici, specialist în domeniul publicității şi membru al juriului care a ales logo-ul Bucureştiului, a explicat, joi, cum s-a desfășurat concursul organizat de Primăria Capitalei și de ce a fost descalificat proiectul câștigător.

"În primul rând, am acceptat sa intru în acest juriu cu condiția să fie un proces onest și transparent. Ceea ce a fost, inclusiv prin reacția rapidă și fără precedent de a anula premiul o dată găsită asemănarea cu Taipei", a menţionat Bogdan Naumovici, într-o replică scrisă pe Facebook la un comentariu al redactorului şef RL, Răzvan Chiruţă.

Menţiunea vine după ce juriul ales de Primăria Bucureşti a anunțat, joi dimineață, că a decis descalificarea proiectului care fusese declarat inițial câștigător, pe motiv că acesta seamănă suspect de mult cu un logo utilizat, de ani de zile, de orașul Taipei din Taiwan. Scandalul a izbucnit după ce asemănarea a fost prezentată mai întâi prin mesaje postate pe Facebook de persoane particulare.

Citeşte şi FOTO. Proiectul care a câștigat concursul de logo al orașului București a fost descalificat

Motivul descalificării este că proiectul desemnat câștigător seamănă prea mult cu sigla orașului Taipei din Taiwan. Proiectul adus la concursul de la București a fost realizat de un designer de 32 de ani din Timișoara.

"Înțeleg ca cel care a găsit asemănarea a folosit softul yandex.ru. De care habar nu aveam nici eu, nici alți membri ai juriului și aş crede că mai nimeni altcineva, iar să te aștepți ca juriul să facă poliție - cât timp responsabilitatea pentru originalitatea propunerii revine prin regulament autorului - cu 230 de propuneri, e absurd. Cum absurd este să te aștepți ca cineva din juriu să fi știut logoul primarului Taipeiului pe dinafară :) Am ales ce am considerat cea mai bună propunere, atât prin prisma argumentației autorului, cât și pentru dezvoltările pe care le-a prezentat, iar în momentul sesizării asemănării cu un alt logo, am reacționat imediat și am retras premiul, urmând să decidem un alt câștigător", a precizat Bogdan Naumovici.

Membrul juriului respinge și ideea că persoanele care au intrat în această comisie au acceptat, implicit, un compromis cu primărița Gabriela Firea.

"Mi-ar fi plăcut ca multi dintre designerii, arhitecții, art directorii care critică demersul să fi ales calea constructivă și să fi trimis propuneri nu pentru Logoul lui Firea, ci pentru logoul orașului în care cei mai mulți dintre ei trăiesc. Ar fi fost o bucurie să avem de ales între sute de propuneri geniale. Unde e compromisul?", se întreabă Bogdan Naumovici.

Citeşte şi: Primărița Gabriela Firea va stabili prin concurs un nou logo pentru București

Primărița Municipiului București, Gabriela Vrânceanu Firea, a decis alegerea unui nou logo pentru Capitala României. Propunerile vor fi analizate de un juriu condus de Gabriela Firea.